Stykkishólmur skartar fjölbreyttu atvinnulífi . Nokkrir stórir vinnustaðir með ólíka starfsemi eru í bæjarfélaginu og fjölmörg einkafyrirtæki af ýmsum stærðargráðum með fjölþætta starfsemi . Fjölmörg þessara fyrirtækja eru svo aðilar að Eflingu , félagi atvinnulífsins í Stykkishólmi . Atvinnuráðgjöf Vesturlands SSV - þróun og ráðgjöf er ráðgjafar og þróunarsvið Samtaka sveitarfélaga á Vesturlandi . Það er í eigu sveitarfélaga á Vesturlandi sem ná frá Hvalfjarðarbotni til Gilsfjarðarbotns . Verkefnin felast m.a. í að vera einstaklingum , fyrirtækjum og sveitarstjórnum til aðstoðar á sviði atvinnumála . Verkefni þróunar - og ráðgjafadeildar SSV á sviði aðstoðar við ofangreinda aðila geta verið margvísleg . Árið 2008 fékk Stykkishólmur ásamt öðrum sveitarfélögum á Snæfellsnesi umhverfisvottun ( Earth Check ) og hefur hún verið endurnýjuð á hverju ári síðan þá . Árið 2019 fengu sveitarfélögin á Snæfellsnesi svo Platínu-vottun . Bæjarbúar í Stykkishólmi eru í daglegu tali nefndir Hólmarar . Í janúar 2019 voru þeir orðnir 1.200 talsins . Það er óhætt að segja að Hólmarar séu félagslyndir því félagslíf blómstrar í bænum . Ótal mörg félög og áhugahópar eru starfræktir allan ársins hring og skipulagt félagsstarf með mesta móti . Íþróttir skipa stóran sess í daglegu lífi Hólmara hvort sem þeir eru sjálfir á vellinum eða úr áhorfendapöllunum , í boltaíþróttum eða annari líkamsrækt .